Съгласно чл.26, ал.2, ал.3 и ал.4, изречение второ от Закона за нормативните актове, чрез публикуване на настоящия проект на **Правилник за организацията и дейността на Общински съвет - Карнобат, неговите комисии и взаимодействието му с общинската администрация, на**  заинтересованите се предоставя 14-дневен срок, считано от 21.11.2023 г., за предложения и становища по предложения проект.

Предоставеният срок е предвиденият в чл. 26, ал.4, изречение второ от ЗНА, поради необходимостта Общински съвет – Карнобат, мандат 2023 – 2027 г. да започне пълноценна работа, да се предприеме навременни мерки за свикване на заседания и за взимане на неотложни решения, важни за община Карнобат.

Предложения и становища могат да бъдат депозирани в деловодството на Общински съвет – Карнобат, на адрес: град Карнобат, бул. „България“ №15, 5 етаж или на електронен адрес: os\_Karnobat2015@abv.bg

МОТИВИ

за приемане на **Правилник за организацията и дейността на Общински съвет Карнобат, неговите комисии и взаимодействието му с общинската администрация**

**I. Причини, които налагат приемане на Правилник за организацията и дейността на Общински съвет Карнобат, неговите комисии и взаимодействието му с общинската администрация:**

На основание чл. 21, ал. 3 от ЗМСМА Общинският съвет приема правилник за организацията и дейността на общинския съвет, неговите комисии и взаимодействието му с общинската администрация. В тази законова разпоредба са изложени и основните причини, които налагат приемането на такъв правилник. С този нормативен акт колективният орган урежда правилата, които ще спазва при своята работа и по които ще взаимодейства с общинската администрация.

Към настоящия момент действа правилник за организацията и дейността на Общински съвет – Карнобат, приет през 2019 година. Същият е прилаган през предходния мандат на общинския съвет, но някои от текстовете му се нуждаят от промяна или прецизиране. В същото време редица от нормите на действащия правилник са утвърдени в практиката, съответстват на действащото законодателство, ясни са и систематизирани.

Предвид на това, предложеният проект за правилник е разработен в голямата си част въз основа на предходния, приет през 2019 г., но с настоящия се въвеждат нови разпоредби, съобразени с променените обществени отношения, нормите са подредени така, че да следват процесите които протичат в работата на съвета от началото до края /от внасянето на предложенията за решения до обявяване на приетите актове/, текстове са по-ясни и по-добре систематизирани, конкретизирани и уредени са хипотези, за които е липсвала регламентация.

**II. Цели, които се поставят с предложения проект и очаквани резултати:**

В резултат на приемане на проекта за **Правилник за организацията и дейността на Общински съвет Карнобат, неговите комисии и взаимодействието му с общинската администрация** се очаква да се подобри организацията и работата на съвета. Съобразен е с действащото законодателство, което ще доведе до законосъобразно провеждане на заседанията на общинския съвет.

**III**. **Финансови и други средства, необходими за прилагане на новият правилник**

            Прилагането на правилника е свързано с изразходване на финансови средства от бюджета на общината, свързани с изплащане на възнаграждения на Председателя на общинския съвет, общинските съветници и разходите за издръжка на общинския съвет. Размерът на възнагражденията е съобразен с изискванията на чл. 34 от ЗМСМА.

**IV. Анализ на съответствие с правото на Европейския съюз**

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя. Проектът е разработен в съответствие с Европейската харта за местно самоуправление. Тази харта е документът, подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на правилник е с предмет на подзаконов нормативен акт, който подлежи на издаване на основание чл. 21, ал. 2 и ал. 3 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление.